作者:無名氏
標題:永裕陵歌
內容:升龍德，當位富春秋。受天球。膺駿命，玉帛走諸候。寶閣珠樓臨上苑，百卉弄春柔。隱約瀛洲。旦旦想宸遊。那知羽駕忽難留。八馬入丹邱。哀仗出神州。笳聲凝咽，旌旗去悠悠。碧山頭。真人地，龜洛奧，鳳台幽。繞伊流。嵩峰岡勢結蛟虯。皇堂一閉威顏杳，寒霧帶天愁。守陵嬪御，想像奉龍輈。牙盤赭案肅神休。何日覿雲裘。紅淚滴衣褠。那堪風點綴、柏城秋。